**Sermo de s. Anastasio confessore (BHL 407b)**

Post primi parentis lugibilem ruinam atque post unde lacrimabile

periculum, post etiam immumerabilem delictorum cladem,

quasi naufragus mundus, regnante iure Dominico, miseriam humani

generis Tartarus absorbebat, cuncta pene machina orbis animarum

periclitatione lacrimabili uoce hanc suae redemptionis diuinam

expectare clementiam cessabat dicens [...]. «Omnes, qui te

expectare [...]ndentur, quia te prestolamur tota die, ideo extimati

sumus ut oues occisioni: exurge, Domine, adiuua nos et libera nos

propter nomen tuum!». In hac uero penuria motus auctor excelsus

uiscera pietatis eternae, cum esset in forma deitatis iureque perpetuo

cuncta teneret, non rapinam arbitratus est esse se equalem

Deo, set semetipsum exinaniuit, formam serui accipiens in similitudine

hominum factus est obediens usque ad mortem, mortem autem

crucis. Propter quod exaltatus, confitetur illi omnis lingua,

flectitur omne genu celestium, terrestrium et infernorum, quia ipse

regnat in dextera Dei Patris. Ipse namque sicut excelsior in

maiestate manens, ita humilior uirtutibus spiritualibus pollens, indicium

sanctae conuersationis et reconciliationis omnibus periclitantibus

ministare dignatus est, ut suo uenerabili exemplo, relictis

ydolatriis et nefariis dogmatibus, ad sui factoris et opificis fidem

conuerterent, qui omnes uult saluos fieri et ad ueritatis agnitionem

250

uenire. Quapropter elegit primitus apostolos in fundamentum

Ecclesiae uniuersalis, deinde surrexere martyres gloriosi in ornamentum

Ecclesiae uel omnium sanctorum, quorum presidiis et exemplis ab hostibus

uisibilium et inuisibilium expurgatus mundus et defensus exultat.

Post haec autem sanctae uirgines continentes uirili potentia, repugnantes

imperium, et minas atque blandimenta principum respuentes,

palmam uirginitatis et martyrii eternaliter meruerunt. Post hanc

itaque, confessionem ueridicam confitentes et nomen domini nostri Iesu

Christi assidue memorantes, confessores Patris eterni innumerabiles

sunt egressi, quibus a Domino dictum est: «Venite ad me omnes, qui

laboratis, et honorati estis, et ego reficiam uos».

De istorum uero sacro et sancto collegio quidam sacerdos

[...] Anastasius confessor et pontifex, cuius acta et signa atque prodigia

in sequenti pagina, ut dignum et congruum est, Christo comitante,

auribus fidelium inopi stilo, ut ab incolis illius ciuitatis,

ubi cathedram episcopatus iustissime rexit, nobis relatum est, manifestare

non cesso. Igitur etiam nomen tanti pontificis exprimere

necessarium est, ut principio nominis uirtutes ipsius non dubitentur

a quoquam. Anastasius itaque Latine “resurrectio” siue

“recuperatio” nominatur: uere manifeste “resurrectio” dicitur, quia a

morte animarum innumerabiles, omnium delictorum catenis laqueatos,

ad uitam eternae resurrectionis recuperare non destitit.

Haec igitur cum Interannes ciuitate mirae abstinentiae humilitate

atque largitate elimosinarum polleret, factus agricola gregis

Domini et cultor Ecclesiae Christi, ita ut congrue et digne largus

dispensator existeret, quia erogabat fideliter omnibus in tempore

251

tritici mensuram. Cum haec et alia similia deuotus operaretur,

fidelis, sanctus, iustus, innocens, in mandatis Domini usque ad exitum

deficiens, mansit ita, ut ei diceretur a Domino: «“Euge, serue

bone, immodico fidelis, intra in gaudium Domini tui”».

Haec, quae pretulimus, fratres, nulli sit graue uel honerosum,

quia miracula, quae post transitum illius facta sunt, manifestant,

qualiter in carne positus uixit. Quia, si in uita sua homo

innocens permaneret, digne omnipotens Deus, cui seruiuit in uita,

per eius merita mirabilia et sanitates misericorditer facit, ut securus

dicere ualeat cum psalmista: “Beati, qui habitant in domo tua, Domine,

in seculum seculi laudabunt te, ut ambulent de uirtute in

uirtutem et uideant Deum deorum in Sion”.

Tempore namque Lotharii magnifici regis, regnante iam

Christo per undam baptismatis et redemptionem sui pretiosi sanguinis,

noluit omnipotens Deus Interannem urbem a sui Pastoris

pignore uacuam relinquere. Sed et desiderabilem et salutiferum

thesaurum, qui per multa annorum curricula iacebat incognitus,

ad salutem omnium fidelium et defensionem animarum mirabilis

ipse Deus mirabilis ipse mirabiliter prodere atque manifestare

dignatus est. Scriptum est enim quia “Secretum regis occultare

bonum est, opera autem Dei manifestare gloriosum et honorificum

est”. Non enim amplius oportuerat, ut sub modio iaceret lucerna

abscondita, sed posita super candelabrum omnibus, qui in domum

Dei uenirent, lucem perspicuam ministraret. Thesaurus

252

itaque pretiosior est, opera uirtutum et corpora Deo placentia,

quia scriptum est: “Thesaurus desiderabilis requiescit in ore sapientis”.

Vere in corde et in ore nostri Patris et pontificis Anastasii requieuit,

quia sequendo Christum ad eius regnum peruenit, amando

eius doctrinam eterna adeptus est premia. Gaudeamus ergo et exultemus

in ipso, quia ad defensionem suae et nostrae urbis patronus et

defensor inestimabilis diuina pietate detectus et declaratus est.

Iam quia tempus est, qualiter eum manifestauit omnipotens

Deus, intentis auribus apertisque sensibus percipere cohortantur.

Quidam ruris cultor de castro Sancti Gemini, quod in comitatu

Narniensi situm est, dum dormiret, apparuit ei in somnis uir magnae

potentiae et decorus, dicens: «Diluculo, cum surrexeris, defer tecum

ligonem atque uentilabrum, et perge festinanter ad urbem Interannem,

et perquire domum Sanctae Genitricis Iesu Christi, et respice

diligenter ad leuam partem introitus ecclesiae, ubi requiescit corpus

meum. Et dic omnibus ciuibus, ut te adiuuent, et manifesta me

super terram, quia omnipotens Deus multa signa et prodigia per me

facturus erit in populo ad laudem sui nominis et potestatis».

Cumque predictus homo, pauidus ac trepidus uerbis incogniti et

tanti uiri responderet, dixit ei: «Quis enim es tu, domine, qui tantillo

pauperi et peccatori talia precipis?». Dixitque ei: «Noli timere,

quia ego sum Anastasius episcopus, qui quondam illius urbis episcopatum

tenui. Noli ergo pretermittere preceptum huius rei, si uis habere

consortium sanctorum!»; et statim recessit. Expergefactus ilico

dormiens retulit haec suae coniugi, sed quia erat paupertati deditus,

distulit haec, quae audiuit, facere, atque ire neglexit. Cum enim

sequenti nocte ita dormiret, apparuit ei ipse sanctus, et iterum similia

cum multa asperitate precipiens. Quod et ipse pro nichilo ducens,

usque ad tertium in contemptione perdurans, assensum prebuit et surrexit

uelociterque locum petiit et, ut ei iussum fuerat, fodere cepit.

Sed quia non ualuit repperire eum prae lassitudine, perficere opus

non ualuit, recessit, et reuersus est. Post modicum uero temporis

causa extitit, ut hoc ordine sanctum corpus, Christo concedente,

reuelaretur.

253

Quidam predictae urbis non modicum locuples, nomen simile

Anastasii gerens, ad extrema perueniens expirauit. Et quia

uisum fuerat uicinis et proximis, ut in aula Genitricis Christi ad

sepeliendum aptum locum inuenirent, laborare ceperunt. Qui

dum studiose foderent, inuenerunt canthabrum nitidi marmoris mirae

pulchritudinis sculptum; unde nimium gaudentes subito nuntiauerunt

haec ciuibus urbis, quo ilico innumerabilis ibi congregatus

est populus. Circumdatum igitur sepulchrum detectum est

a multitudine clericorum. Quo detecto, tanta fragrantia odoris

atque suauitatis inde erupit, ut non solum circumastantes sed etiam

cuncta edificia predictae ciuitatis occuparet. Qui cum nimio

odore essent satiati, tulerunt sanctum corpus, integris uestibus

etiam auro radiantibus uestitum, atque compositum iacere, sicut

moris fuerat ei uiuenti diuina tractare misteria: qui ilico sollicite

perquirentes plurimam eius partem carnis et cum capillis et calceamentis

inuenerunt. Moxque gaudio inenarrabili Deum Patrem

eternum excelsis uocibus decantantes laudauerunt. Statimque

ordinatis ministris clericorum, honorifice coopertum custodire studuerunt,

diuinumque assidue ministerium peragentes. Quo peracto,

magna cum uelocitate nuntiare Liutardo, episcopo ciuitatis

Spoletanae, decreuerunt. Quo audito, comitante turba clericorum

cum sacris ordinibus, locum sanctum frequentauerunt, atque

ut dignum et congruum fuerat, altare uenerandum magna cum

exultatione dedicauerunt.

Sed quia longum est, quanta et qualia ibi signa et prodigia

ab illo die facta sunt, enarrare, pauca de illius miraculis, pro ut michi

a clericis et ciuibus predictae urbis relatum est, ad utilitatem

fidelium Christianorum caritatis amore studeam pernotare.

Nam et si cuncta, quae per eum omnipotens Deus fecerit, enar-

254

rare conabor, dies michi temporaque deficient, quod firmiter credi

potest, quia, Augustini, Hieronimi, Ambrosii, scribendi sufficerent

studio.

Quidam igitur cunctis debilitatus et destitutus membris,

nullo modo incedere ualens sed super carrucam impositus, quam

brutum animal innexum trahebat, reuertebatur Romam. Cumque

ab indicantibus prope ciuitatem, ubi sanctus erat, in carruca iacens

ueniret, relicto calle, quo gradiebatur, animal, acsi humano

sensu uigeret, recto itinere absque comite ante sepulchrum eius peruenit.

Depositus uero a circumstantibus de structura lignorum,

ante eius calathum totus contortus atque glomeratus proiectus est.

Mox autem ut eius limina tetigit, sanus et incolumis, Christo

iuuante, surrexit; qui, ut indicium tantae uirtutis fieret omnibus,

per plurimos annos ibi seruiens habitauit.

Neque pretermittendum est, qualiter innumerabiles egroti,

contracti atque paralitici per merita sancti uiri predicti sanati sunt,

fideliter enarrare. Unus uero de montanis partibus erat, qui

numquam ab utero suae matris sursum respicere nec ornamenta celi

uidere poterat. Sed solis genibus terratenus pergens, plantis

confixis clunibus, uespertino tempore ante tumulum ueniens sancti

corporis, prosternatus ad modicum iacuit. Qui cum cepisset intimis

suspiriis deposcere sanitatem, repente horribilibus stridoribus

occupatus, consistens in pedibus, adhuc clericis cantantibus, incolumis

apparuit. Tunc omnes una uoce Factorem omnium collaudantes

cum ipso, qui sanus est, foras egressi sunt; qui dum interrogatur,

qualiter sanatus esset, aiebat cum lacrimis: «Vidi» inquiens

«super altare quamdam speciosissimam in habitu femineo

candidis uestibus indutam honorabiliter quasi reginam consedere,

quae duobus sibi astantibus iuuenibus precipiens, ut me extenderent.

Moxque ad eius preceptum me arripientes, uirtute, qua

poterant, traxerunt, et ita quando stridor me arripuit, sanatus sum.

Qui studiose circumspicientes, acsi ferro secatum eum et sanguinolentum

inuenerunt: sed cutis ipsius ita reparata et restituta

uidebatur, acsi multo iam tempore talia percepisset. Et hoc michi

multi, qui interfuerunt, retulerunt, qui tanta exultatione gauisi

255

sunt, ut me ad studium uestrae caritatis magis ac magis excitarent,

et hoc referre operae pretium est, ut, qui plus sitit, magis ac magis

bibat et repletus exultet.

Quaedam nobilis coniugata finibus Campaniae degens, nutricium

contortum paraliticumque pro suae animae remedio refouebat

ac si filium; quae dum famam tantae uirtutis audiuisset, omnipotentem

Dominum et auxilium sancti Anastasii intima deuotione

deposcens ait: «Succurre, Deus, et adiuua me miseram peccatricem

per interuentum et merita tui sanctissimi confessoris Anastasii,

et da sanitatem tuae miserationis huic miserabili et destituto

nutricio, quem pro tui amoris desiderio et meae salutis auxilio ut

proprii uteri filium diligo. Quod si ei subuenire tua dignabitur

pietas, per manus mei nuntii tibi aliquid de meo proprio ad eius

sepulchrum destinare non neglegam». In silentio autem uenturae

noctis apparuit ei uir sanctus Anastasius ita dicens: «Quia

in fide Iesu Christi domini nostri me rogasti, noli pretermittere,

quod tibi precipio: mane, cum surrexeris, uade ad Beati Ioannis ecclesiam,

et defer tecum hospitem tuum cum luminariis et odore timiamatis,

et accenso igne, diligenter eum de adipe ungere et extendere

festina, et uidebis potentiam gloriae Christi». Quae dum

instanter tanti uiri nomen inquireret, ait: «Ego sum Anastasius,

Interannensis ciuitatis episcopus, quem die hesterno pro salute tui

nutricii inuocasti». Cum surrexisset uero mane deuotissime femina

cuncta, ut ei uisum fuerat, perficere studuit. Et statim

iuuenis ita sanus exiliens, acsi numquam talia passus esset, moxque

nobilis matrona multis cum exeniis ad eius limina, quamuis longe

posita, suos famulos cum exultatione direxit. Quod etiam plurimos,

haec recordantes et uidentes, sicut supra scriptum est, audiuimus

et perspeximus.

256

Neque hoc pigritia negligentiae pretermittendum est.

<Cum> paupercula quaedam in sancti uiri Anastasii festiuitate

nesciens operari manibus satageret, subito apparuit arida, ita ut,

amens effecta, manum ad os ducere non ualeret. Quae ilico a

proximis urguebatur, atque ad eius memoriam ueniens sanissima

repedauit ad propria.

Cecus etiam cum de longinquis regionibus circumquaque

peragrans eius potentiam uirtutis audisset, auxilium sancti uiri suspirando

deposcens ait: «Sancte Anastasi, confessor Dei, quia

non sum dignus inuocare te in auxilium cecitatis meae, presta michi

solatium et ductorem, ut tuum uenerabile sepulchrum contingere

ualeam». Cui mox leniter quidam respondit dicens:

«Cum surrexeris mane, et uiam arripere conatus fueris, aderit tibi

aptissimus index, qui recto itinere ad hoc, quod desideras, te perducere

festinabit». Mane autem facto, cepit homo ire, promissionem,

quam audierat exspectans. Cum autem aliquantulum

pergeret et ductorem non inueniret, suspirans perstitit atque in solis

ortum diligenter intendens, subito quasi scintilla ignis in uno

oculo ipsius apparuit. Qui mox, aperto oculo, paululum uidere

cepit, et orabat intimo corde, ut ei Dominus promissum adhiberet

ductorem; moxque uocem, quam antea senserat, audiuit dicentem:

«Ductorem habes, si uis pergere, perge!». Qui mox trepidus

erubescens, quandoque interrogando eius memoriam ueniens

frequentauit, statimque, ut auxilium sancti corporis quesiuit, subito

apertis oculis perfecte intuens ait: «Tibi sit laus et gloria, altissime

Deus, qui per merita sancti Anastasii me illuminare dignatus

es!». Ab ipso enim, quae suprascripta sunt, audita esse credendum

est.

De occupatis, siue obsessis, <ab> immundis spiritibus, uel

unum de mille, qualiter ereptus et liberatus est, tacere non debeo.

Quidam, cum esset iure demoniaco subito prepeditus, quidquid

poterat laniare aut dissipare non cessabat iratus; qui etiam quandocumque

humanum corpus attingere ualebat, morsibus et ictibus

257

uulnerare non recedebat. Consilio uero inito, a uicinis et proximis

constrictum atque ligatum ad eius sepulchrum perduxerunt;

moxque ut eius limina tetigit, magnis cum clamoribus liberatus et

absolutus sanctissimi uiri meritis, letus et incolumis est egressus.

Debilibus et febricitantibus nullius ualet ingenium memorare,

quod per ordinem pandere quis presumpserit onus tantae edictionis,

magis fastidium audientibus subministrat, quam capacitatis

intelligentiam prebebat. “De sapore enim fructus”, ut ait Dominus,

“unaquaeque cognoscitur arbor”. Cum uidemus enim resplendere

mundum, terram producere pabula in carne uiuentibus,

quid aliud est, nisi opera Dei laudare et magnificare, qui solem

suum ad nostram utilitatem oriri facit, et pluit super iustos et iniustos,

et omnes quotidie ad hereditatem eternae uitae inuitat dicens:

“Conuertimini ad me, et ego conuertar ad uos”.

Quanto autem uidemus de sepulchris sanctorum exuberare

uirtutes, sanare languidos, cecis reddere uisum, reglutinare confractos,

claudis restituere gressum, demonia eicere, resuscitare mortuos,

omnesque repellere morbos, quid aliud nisi pro salute animarum et

corporum nostrorum remedio facta esse superna moderatione et misericordia

credamus? Sicut enim inundatione imbrium terra arida

reuiuiscit, ita et uita hominum refecta uirtutibus et miraculis

iustorum supernae patriae pausationem anelat: sicut psalmista desiderat

dicens: “Concupiuit et defecit anima mea in atria Domini”.

Quia adhuc necessarium uidetur tanti uiri prodere facta,

<quae> cottidie pro eius honore et ueneratione ante eius tumulum

patrata uidentur. Nam satyros atque petulcos uirtute sancti cor-

258

poris innumeris ciuibus perspeximus effugatos, paraliticos etiam

frequenter sanitati pristinae restitutos, ululantes uero atque stridentes

inuisibiles hostes euanescere; sicut ipsa Veritas suis electis

promisit dicens: “Ecce dedi uobis potestatem calcandi supra serpentes

et scorpiones et supra omnes uirtutes inimici”. Iamque uero,

quia sufficere credimus haec, quae probata sunt ad honorem nostri

pontificis, nunc autem, apertis sensibus, cum letitia cordis ad suae

laudis gloriam uertamus sensum. Ideo namque et de longiquis

et proximis prouinciis uenientes ad eius auxilium conuenire satagimus,

ut cum lacrimis et suspiriis dicere possimus, quod scriptum

est: “Congregauit nos Christus ad glorificandum seipsum a solis ortu

et occasu ab Aquilone et mari”. Propterea, Domine, reple

animas nostras tui amoris spiritu et remitte nobis cunctas offensiones,

ut consequi mereamus consortia sanctorum in eterna secula seculorum.

Sed quia pauci sunt, qui talia petant, propterea uestrae

caritatis [...] ad doctrinam diuinae pietatis cohortari studemus,

ut pro gloria huius mundi sanctorum reliquias queratis, uel pro

inanibus et otiosis fabulis neque pro iocis delubris aut scurrilitatibus

uanis, quae magis pertinent ad dampnationem et mortem

quam ad salutem et reparationem animarum. O quam misera

est illa anima, quam talia delectant et pro tam breui letitia uitam

perdit eternam! De qualibus uero Dominus dicit: “Vae uobis,

qui ridetis nunc, quia plorabitis et flebitis!”. Et sicut Salomon

ait: “Risus dolori miscebitur et extrema gaudii luctus occupat”.

259

Qui autem iuste et perfecte sanctorum festiuitates celebrare desiderat,

deponat omnem iram et inuidiam, et sicut mortiferum uenenum

odium de corde suo expellat; et sic uirtutibus spiritualibus

roboratus cum elmosinis, unde reficiat pauperes Christi, ad sollempnitates

martyrum aut confessorum primitus accedat. Haec

enim sunt opera Dei placentia, quae si a nobis cottidie intento corde

et incessanter ministrata sunt, illa merces in eternum nobis retribuetur,

quam oculus non uidit nec auris audiuit, nec in cor hominis

ascendit, et haec sunt, quae preparauit Deus his, qui diligit

illum. Qui autem pigritiae et corpori dediti cottidie iocis et

nefariis fabulis sine causa ianuam Christi pulsantes dicunt: «Domine,

Domine, aperi nobis!»; quibus Ille respondens ait: «“Amen dico

uobis, nescio uos, ite in ignem eternum, qui paratus est diabolo

et angelis eius”».

Sed quia instat hodie gloriosa nostri patris Anastasii sollempnitas,

cum uigiliis et orationibus puro corde et ore eum laudare

et deprecare studeamus, ut defendat et protegat in uirtute Christi

suam semper urbem et patriam. Et sicut in corpore omnibus

ad se uenientibus profuit, ita nunc cum uenientibus ad eius memoriam

apud misericordem Dominum ueniam impetrare non cesset,

ut securi quandoque uideant dominum nostrum Iesum Christum,

qui cum Patre et Spiritu Sancto uiuit et regnat Deus in secula seculorum.

Amen.

260